สรรพสามิตลุ้น ตลาดรถฟื้นตัว ดันภาษีเข้าเป้า
สรรพสามิตลุ้นตลาดรถฟื้นหลังรถคันแรกหมดโครงการลง ช่วยดันภาษีทั้งปีเข้าเป้า
4 ก.พ. 2559

สรรพสามิตลุ้นตลาดรถฟื้นหลังรถคันแรกหมดโครงการลง ช่วยดันภาษีทั้งปีเข้าเป้า 
นายสมชาย พูลสวัสดิ์ อธิบดีกรมสรรพสามิต เปิดเผยว่า ปีงบประมาณ 2558 กรมจัดเก็บภาษีได้เกินเป้ากว่า 1 หมื่นล้านบาท และไตรมาสแรกของปีงบประมาณ 2559 ก็ยังจัดเก็บได้เกินเป้า 3,000 ล้านบาท จากการเก็บภาษีรถยนต์เกินเป้าจำนวนมาก เนื่องจากมีการเร่งซื้อรถยนต์ในไตรมาสสุดท้ายของปีที่ผ่านมา คาดว่า จะทำให้การเก็บภาษีของกรมทั้งปีงบประมาณ 2559 ได้ตามเป้าหมายที่ตั้งไว้ 4.95 แสนล้านบาท
อย่างไรก็ตาม กรมจะติดตามการจัดเก็บภาษีรถยนต์ในไตรมาสต่อไป ว่าจะลดลงหรือไม่หลังจากมีการเร่งซื้อไปมากก่อนหน้า โดยเดือน ม.ค. 2559 ยอดการเก็บภาษีรถยนต์ลดลงเล็กน้อย แต่ถ้าจะให้แน่ชัดต้องดูเป็นรายไตรมาส เพราะจากการคุยผู้ประกอบการรถยนต์ยังประเมินว่า ยอดขายรถยนต์ในประเทศปีนี้จะอยู่ที่ 8 แสนคันเท่ากับปีที่ผ่านมา แสดงให้เห็นว่าความต้องการรถยนต์ในประเทศโดยรวมไม่ได้ลดลง
นอกจากนี้ แนวโน้มเศรษฐกิจที่ดีขึ้นมีการคาดการณ์ว่าจะขยายตัวได้ 3-4% ทำให้การเก็บภาษีของกรมขยายตัวเพิ่มขึ้นตามภาวะเศรษฐกิจ โดยเฉพาะเครื่องดื่มทั้งที่มีและไม่มีแอลกอฮอล์ที่มีการบริโภคมากขึ้นตามภาวะเศรษฐกิจและเทศกาลวันหยุดต่อเนื่อง รวมทั้งอัตราภาษีน้ำมันดีเซลที่เพิ่มเป็น 4.95 บาท/ลิตร ทำให้การเก็บภาษีน้ำมันเพิ่มขึ้น โดยส่วนหนึ่งมาจากราคาน้ำมันถูกทำให้มีการบริโภคเพิ่มขึ้น 
ขณะเดียวกัน กรมยังได้เพิ่มประสิทธิภาพการปราบปรามสินค้าหนีภาษีและสินค้าปลอม ทำให้เก็บภาษีเพิ่มขึ้นมากตั้งแต่ปีที่ผ่านมา โดยไตรมาสแรกของปีงบประมาณ 2559 จับผู้กระทำผิดในสินค้าต่างๆ ได้ 138 คดี เป็นเงินค่าปรับรวม 150 ล้านบาท